Lise Davidsen

Lise Davidsen (født 8. februar 1987) er en norsk operasanger (sopran). Hun har sunget både på The Metropolitan Opera i New York og i Covent Garden i London. Hun var nesten ukjent da hun i 2015 vant Operalia-konkurransen. Hun fikk prisen for årets internasjonale suksess under Spellemannprisen 2019. Davidsen ble i en artikkel i det britiske tidsskriftet The Economist i april 2022 omtalt som operaens nye stjerne, og artikkelen sammenlignet henne med den berømte svenske sopranen Birgit Nilsson.

Bakgrunn
Davidsen vokste opp i Stokke i Vestfold. Hun studerte musikk, dans og drama på Sandefjord videregående skole. På ungdomsskolen ga engelsklæreren henne CD-er med Bonnie Raitt og Eva Cassidy, særlig Cassidy inspirerte Davidsen.

Davidsen har bachelor-grad fra Griegakademiet i Bergen. Hun har mastergrad fra Det Kongelige Danske Musikkonservatorium (DKDM) og studerte også hos Susanna Eken ved Operaakademiet i København. I avgangsåret 2014 var hun en av solistene ved Det Kongelige Danske Musikkonservatoriums konsert med Berlinfilharmonien.

Hun er 188 centimeter høy. Hun spilte håndball som ungjente.

Hun ble opprinnelig regnet som mezzosopran, men den danske sangpedagogen Susanna Eken mente hun var sopran og at hun burde synge opera og ikke barokk.

Kunstnerisk virke 
Davidsen ble i 2017 nominert til Nordisk råds musikkpris, som én av to kandidater fra Norge. Prisvinner ble den finske dirigenten Susanna Mälkki. På en konsert i Oslo Konserthus 8. februar 2018 mottok Davidsen Sibeliusprisen for 2018 fra Sibelius-selskapet i Norge. Sibeliusselskapet skrev i forbindelse med utdelingen at de ønsket å gi prisen for 2018 til «en representant for den yngre garde av fremadstormende musikere i Norge», og fortsatte:«Davidsen har i dag en enestående, lysende og spennende internasjonal karriere, etterspurt ved operascener, festivaler og konserthus verden over. Hennes store interesse og engasjement for Sibelius’ vokale musikk, som hun stadig har på sine programmer i ulike konsertsaler i utlandet så vel som i Norge, gjør henne til en verdig mottaker av Sibeliusprisen 2018.»Etter den samme konserten i Oslo Konserthus i februar 2018, skrev anmelderen i nettmagasinet Kulturspeilet følgende om Lise Davidsen:«Det har vært sikkert og visst allerede i noen år nå: Norge har fått seg en stor sangstjerne i Lise Davidsen. Det kan slåes fast med ettertrykk etter å ha hørt henne i noe av det repertoiret hun åpenbart liker seg best i: Richard Strauss.Med Richard Strauss får hun anledning til riktig å utfolde seg, ‘flyte ut’ for å si det slik. Her velter stemmens hennes fram i vanvittig flotte toner.»

I desember 2019 debuterte Lise Davidsen på The Metropolitan Opera i New York med rollen som Lisa i Tsjaikovskis Spar Dame. Hun er tildelt ytterligere fem roller på The Met over tre sesonger. Våren 2020 hadde hun en kritikerrost debut i Covent Garden i London som Leonore i Beethovens opera Fidelio.

Priser og utmerkelser 
Davidsen har vunnet og blitt nominert til en rekke priser og sangkonkurranser i inn- og utland:
 2015: Førsteprisen i Dronning Sonjas Internasjonale Musikkonkurranse
 2015: Førsteprisen, publikumsprisen og Birgit Nilsson-prisen i Operalia, Plácido Domingos internasjonale konkurranse for operasangere i London
 2015: Andreprisen, publikumsprisen og den internasjonale medieprisen i konkurransen Der Internationale Hans Gabor Belvedere Gesangswettbewerb (Belvederekonkurransen) i Wien.
 2015: Mottager av Kirsten Flagstads pris
 2014: Mottager av stipend fra Léonie Sonnings Musikfond
 2017: Nominert til Spellemannprisen 2016 i klassen eksportpris
 2017: Nominert til Nordisk råds musikkpris
 2018: Mottager av Sibeliusprisen, utdelt 8. februar 2018
2018: Gramophone Magazine Award: Young Artist of the Year.
2018: Dronning Ingrids Hæderslegat overrakt av Dronning Margrethe, Dronning Anne-Marie og Prinsesse Benedikte. 
2019: Nominert til Spellemannprisen 2018 i klassen årets gjennombrudd & Gramo-stipend
2019: Nominert til Spellemannprisen 2018 i klassen årets internasjonale suksess
2020: Nominert til Spellemannprisen 2019 i klassen klassisk for Richard Strauss: Four Last Songs / Wagner: Arias from Tannhäuser.
2020: Spellemannprisen 2019 i klassen årets internasjonale suksess
2020: Anders Jahres kulturpris
2021: Gammleng-prisen i klassen sanger
2021: Nominert til Nordisk råds musikkpris
2022: Nominert til Spellemannprisen 2021 i klassen klassisk for Beethoven/Wagner/Verdi

Referanser

Eksterne lenker 
 
 
 
 

Norske operasangere
Sopraner
Personer fra tidligere Stokke kommune
Personer fra Sandefjord kommune
Vinnere av Spellemannprisen